Ramona Portelli tintervista lil Vincent Williams Dan l-aħħar avviċinani ammiratur kbir tal-kantant leġġendarju Al Jolson, tant li huwa msiebaħ fis-soċjetà tiegħu u ilu b'din il-passjoni mindu kien tifel ċkejken. Al Jolson huwa magħruf li kellu vuċi unika u l-interpretazzjoni li kien jagħti lill-kanzunetti tiegħu kien stil uniku. Anke l-mod ta' kif kien ikanta fuq il-palk kien uniku. Ħsibt li intervista ma' Vincent Williams tkun adattata ferm sabiex titqajjem kuxjenza dwar dan l-artist li forsi ż-żgħażagħ ftit jew xejn semgħu bih, għalkemm meta jien staqsejt lill-ġenituri tiegħi kienu jafu fuq min se nitkellem għax, ovvjament, huwa artist ta' żmienhom. Al Jolson kien l-aqwa ministrell ta' kull żmien u l-aqwa kantant ta' fuq il-palk. Kien l-ewwel kantant/attur fl-ewwel film talkies li kien jismu The Jazz Singer. Fost it-titli li hu għadu magħruf bihom hemm The World's Greatest Entertainer, The Mammy Singer u The Greatest Minstrel of Them All. Dwar il-karriera tiegħu nħadmu żewġ films mużikali li kienu The Jolson Story u Jolson Sings Again li jagħmluh uniku għal dan il-fatt. Wara li reġa' kiseb popolarità fl-1947 kemm fl-Amerika kif ukoll madwar id-dinja mużikali. Għalkemm kellu 60 sena, kien aktar popolari mill-kantanti żgħażagħ ta' żmienu bħal Frank Sinatra, Bing Crosby, Perry Como u oħrajn. Baqa' fil-quċċata tal-popolarità sakemm miet fl-1950. F'Malta s-Soċjetà Internazzjonali Al Jolson hi l-unika fanclub li jirrappreżenta kantant li ilu mejjet 'il fuq minn sittin sena. Barra minn hekk hawn diversi kantanti, anke eqreb fis-snin, li m'għandhomx fanclub. Vincent għandu sebgħa u sittin sena, joqgħod Raħal Ġdid, però twieled il-Belt Valletta, u miżżewweġ b'żewġt itfal. Illum il-ġurnata huwa penzjonant u l-passatempi tiegħu huma li jara films tas-snin erbgħin u ħamsin, kanzunetti antiki, UFOs, dokumentarji ta' kull xorta u, sintendi, is-Soċjetà Internazzjonali Al Jolson. L-ewwel Malti li daħal membru fl-istess soċjetà Ta' min jgħid li Vincent ilu membru fl-International Al Jolson Society mill-1981. Fil-fatt, kien l-ewwel Malti minn Malta li daħal membru fl-istess soċjetà. L-għan tal-International Al Jolson Society hu biex tfakkar il-karriera mużikali tal-kantant leġġendarju Al Jolson li kien l-ewwel superstar tal-mużika moderna. L-istess soċjetà tirrappreżenta ammiraturi tal-kantant ministrell Al Jolson f'diversi pajjiżi madwar id-dinja. Il-kariga ta' rappreżentant teħodlu ħafna ħin, speċjalment meta jkun se jorganizza xi attività, anke jekk il-membri fis-soċjetà ma jkunux ħafna. "Id-doveri tiegħi huma li nara li dak li jkollu bżonn kull membru kemm f'Malta, kif ukoll f'dawk il-pajjiżi li jien nirrappreżenta u nagħtihom kull għajnuna," beda jinfurmani Vincent. Minn informazzjoni li ksibt mingħandu sirt naf li l-miżata biex wieħed ikun membru tas-Soċjetà Internazzjonali Al Jolson hi ta' $25 Amerikan li bħalissa jammontaw għal €23. "Kull min ikun membru kull sitt xhur jirċievi magażin illustrat ta' madwar 70 paġna mimli b'artikli u ritratti dwar Al Jolson, The Jolson Journal, kif ukoll newsletter bl-isem The Jolson Journalette Ta' min jgħid li l-mużika ta' Al Jolson għadha tinstema sal-lum fuq diversi stazzjonijiet lokali għax diversi kumpaniji tad-diski għadhom joħorġu l-kanzunetti tiegħu fuq CDs. Fil-fatt, Vincent ta' kull sena jieħu l-inkarigu jibgħat birthday card lil kull membru lokali u f'dik il-ġurnata jiddedikalu kanzunetta ta' Al Jolson fuq stazzjon tar-radju partikolari. Fi kliem ieħor, kull sena l-kanzunetti ta' Al Jolson fuq dan l-istazzjon jinstemgħu għoxrin darba. Lura fiż-żmien, Vincent ilu minn mindu kellu madwar seba' snin li beda jiffissa fuq Al Jolson. Dak li affaxxinah kien, fuq kollox, il-vuċi baritona u bellusija li kellu u li ftit ferm issib bħalha fil-mużika moderna. "Il-mod ta' kif kien jinterpreta l-kanzunetti u anke l-mod ta' kif kien ikantahom fuq il-palk bil-mossi li kien jagħmel. Bħal meta kien jinżel fuq sieq waħda, kien jiftaħ beraħ idejh, kif kien jiżfen. Il-mod ta' kif kien jinżebagħ bħala ministrell u anke għall-energija li kellu fuq il-palk li ħafna kienu jfissruha bħala elettrika. Minn informazzjoni li ksibt mingħand Vincent, sirt naf li bħala dilettanti u membri Maltin ta' Al Jolson f'Malta hawn biss wieħed u għoxrin. Fil-fatt, ikkonfermali li kien hemm żmien li n-numru kien akbar, però għal xi raġuni jew oħra hemm min ma jibqax membru. Mill-kuntatti li Vincent kellu ma' diversi anzjani biex jidħlu membri, probabbli li n-numru jitla' anke għal 60. "Wieħed irid jiftakar li Al Jolson ilu mejjet 65 sena u dawk li jiftakruh fl-aħħar tal-karriera tiegħu wara li ħarġu l-films The Jazz Singer u Jolson Sings Again. Illum kollha għandhom minn tal-anqas madwar 75 sena. Wara t-Tieni Gwerra Dinjija nħolqot il-Jolsonmania madwar id-dinja, inkluż f'Malta wkoll. Ħafna bħali saru ammiraturi tiegħu wara li l-kumpanija tal-films Columbia Pictures reġgħet ħarġet il-film The Jolson Story fl-1953. Sintendi, f'Malta ġie muri ftit snin wara u kien dak iż-żmien li jien rajt dan il-film u sirt ammirattur kbir ta' Al Jolson." Jorganizza wirja kull sena Fuq inizjattiva personali, Vincent qed iżomm ħaj lil Al Jolson fl-ispirtu u bil-mużika tiegħu billi minn żmien għal żmien jikteb artikli dwar il-karriera tiegħu; jikteb ukoll artikli dwar l-ewwel film mitkellem The Jazz Singer u wkoll billi kull sena jtella' wirja dwar l-ewwel film talkies u permezz tal-kanzunetti li jindaqqu f'jum it-twelid tal-membri fuq stazzjon partikolari. Kull sena jagħmel ukoll diversi programmi dwar il-karriera tiegħu, l-aktar f'Mejju meta jiġi mfakkar jum twelidu, kif ukoll f'Ottubru meta miet. "Fost l-attivitajiet li norganizza, s-Soċjetà tieħu sehem f'Jum it-Tifkira f'Novembru fiċ-ċerimonja ta' tqiegħed tal-fjuri fuq il-monument tal-Gwerra l-Furjana. Il-membri jimxu wara banner bl-isem ta' The International Al Jolson Society u ħafna Maltin u Ingliżi li joqogħdu f'Malta jew li jkunu hawn bħala turisti. tismagħhom jikkumentaw billi jlissnu isem Al Jolson waqt li aħna nkunu qed nimmarċjaw," stqarr Vincent. Is-sena d-dieħla t-talkies jagħlaq 90 sena minn meta nhar is-6 ta' Ottubru 1927 l-ewwel film mitkellem maħdum mill-Warner Brothers Vitaphone Corporation ġie muri fil-Warner Theatre ta' New York fl-Istati Uniti tal-Amerika. Din is-sena Vincent qed jittama li għal madwar xi 15-il ġurnata jerġa' jtella' wirja dwar l-ewwel film talkies fil-kumpless taċ-ċinema li jinsab il-Fgura. "Din il-wirja jkun fiha diversi ritratti dwar l-ewwel film talkies, kif ukoll tagħrif dwar il-film fil-qosor. Il-wirja ili norganizzaha madwar sitt snin," sostna Vincent. Ma jonqosx li Vincent għandu kollezzjoni sħiħa varjata ta' oġġetti relatati li jfakkruh f'Al Jolson. Huwa kkonfermali li d-dar għandu diversi long plays, CDs, cassette tapes, videos u DVDs tal-films li ħadem, kif ukoll ta' dokumentarji dwar il-karriera tiegħu. Għandu wkoll diversi kotba li ħargu dwar Al Jolson l-aktar fl-Amerika, u anke diversi ritratti tiegħu u tal-films li ħadem, diversi flokkijiet u t-shirts bl-arma tas-Soċjetà, biros u badges u anke sett ta' DVDs li l-kumpanija tal-films Warner Brothers ħarġet fl-2007 biex tiċċelebra t-80 sena tal-ewwel film talkies. Lejn l-aħħar tal-intervista stedintu jgħaddi messaġġ lil dawk iż-żgħażagħ bħali li qatt ma smajna b'Al Jolson u li t-tagħrif dwaru huwa mill-inqas. "Liż-żgħażagħ li qatt ma semgħu b'Al Jolson l-ewwel li ngħidilhom hu li dan kien il-kantant li ħadem l-ewwel film talkies. Fis-Soċjetà għandna żewġ membri mill-Ġermanja li l-età tagħhom hi ta' madwar 27 sena. Dawn saru ammiraturi ta' Al Jolson wara li raw l-ewwel film talkies The Jazz Singer waqt kors f'università Ġermaniża. Daħlu membri u issa qed jaħdmu fuq dokumentarju dwar Al Jolson. Wieħed minn dawn iż-żgħażagh jismu Jens Reinke u ġie Malta sentejn ilu." Fl-ahħħar nett, Vincent stieden lill-qarrejja anzjani tal-KullĦadd biex jidħlu membri fl-International Al Jolson Society u jerġgħu jiskopru lil Al Jolson, li ċert li jfakkarhom fiż-żgħożija tagħhom permezz tal-kanzunetti tiegħu. Lill-ġenerazzjoni żagħżugħa, Vincent qed jistedinhom biex jiskopru l-mużika ta' dan l-ewwel superstar tal-mużika moderna li bidel mill-qiegħ nett l-industrija tal-films permezz tal-ewwel film talkies.